ai4bharat/Pralekha huggingface dataset:
பாதுகாப்பு அமைச்சகம்
அந்தமான் கடலில் பாதுகாப்பு படைகள் கூட்டுப் பயிற்சி
தரைப்படை, கடற்படை, விமானப்படை, கடலோரப் பாதுகாப்பு படை ஆகியவை இணைந்து ‘‘கவாச்’’ மற்றும் ‘‘ஆம்பெக்ஸ்-21’’ என்ற பெயரில் மாபெரும் கூட்டுப் பயிற்சியை அந்தமான் கடல் மற்றும் வங்க கடல் பகுதியில் நடத்தின. கூட்டு செயல்பாடு தயார்நிலையை அதிகரிப்பதற்காக இந்தப் பயிற்சி மேற்கொள்ளப்பட்டது.
அந்தமான் மற்றும் நிகோபார் கட்டுப்பாட்டு மையம், கிழக்கு கடற்படை கட்டுப்பாட்டு மையம், ராணுவ தென் மண்டல கட்டுப்பாட்டு மையம் ஆகியவை இணைந்து இந்தக் கூட்டுப் பயிற்சியை மேற்கொண்டன.
அந்தமான் மற்றும் நிகோபார் கட்டுப்பாட்டு மையத்தின் படைகள், நிலத்திலும், நீரிலும் போரிடும் ராணுவத்தின் படைப்பிரிவு, கடற்படையின் போர்க்கப்பல்கள், நீர்மூழ்கிகப்பல்கள், கடற்படை கமாண்டோக்கள் இணைந்து இந்தப் பயிற்சி மேற்கொள்ளப்பட்டது. விமானப்படை சார்பில் ஜாக்குவார் போர் விமானங்கள், போக்குவரத்து விமானங்களும், கடலோரக் காவல் படையின் கப்பல்களும் இந்த பயிற்சியில் கலந்து கொண்டன.
கார் நிகோபார் தீவில் ஜாக்குவார் விமானங்கள், விமானப்படை கமாண்டோக்கள், கடற்படை கமாண்டோக்களின் தாக்குதல்களுடன் இந்தப் பயிற்சி தொடங்கியது. இந்தியப் பெருங்கடல் பகுதியில் வான் ஆதிக்கத்தையும், கடற்படை தாக்குதல் திறனையும் உறுதி செய்வதுதான் இந்தப் பயிற்சியின் நோக்கம்.
இந்தக் கூட்டுப் பயிற்சி நடைபெறும் தெற்கு தீவுப் பகுதிகளை பார்வையிட்ட அந்தமான் மற்றும் நிகோபார் கட்டுப்பாட்டு மைய தலைமை கமாண்டர், பாதுகாப்பு படைகள், மிக உயர்ந்த அளவில் தயார் நிலையில் இருப்பதைக் கண்டு அனைத்து அதிகாரிகளையும் பாராட்டினார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1692051
(Visitor Counter : 196
வணிகம் மற்றும் தொழில்துறை அமைச்சகம்
பிரதமரின் விரைவு சக்தி சமூகத் துறை உள்கட்டமைப்பு தொடர்பான தரவு அடுக்குகள் சரிபார்ப்பு
பிரதமரின் விரைவு சக்தி பெருந்திட்டத்தை செயல்படுத்த, சுகாதாரம், கல்வி, கலாச்சாரம், சுற்றுலா, கிராம பஞ்சாயத்துகள், மாநகராட்சி, சமூக நல வீட்டுவசதி போன்றவற்றின் முக்கிய சொத்துக்கள் குறித்த தரவு அடுக்குகள் வரைபடமாக்கப்பட்டு, சரிபார்ப்பு செய்யப்படுகிறது. தொழில் மற்றும் உள்நாட்டு வர்த்தக மேம்பாட்டு துறை சிறப்புச் செயலாளர்  தலைமையில், புது தில்லி வணிஜ்ய பவனில் நடைபெற்ற ஆய்வுக் கூட்டத்தின் போது இது தெரிவிக்கப்பட்டது.
கூட்டத்தில், வீட்டுவசதி அமைச்சகம், பள்ளிக் கல்வி மற்றும் கல்வியறிவுத் துறை, உயர்கல்வித் துறை, பழங்குடியினர் நல அமைச்சகம், பஞ்சாயத்து ராஜ் அமைச்சகம், சுகாதாரம் மற்றும் குடும்ப நல அமைச்சகம், பெண்கள் மற்றும் குழந்தைகள் மேம்பாட்டு அமைச்சகம், விளையாட்டு துறை , ஊரக வளர்ச்சி அமைச்சகம், கலாச்சார அமைச்சகம், தபால் துறை போன்றவற்றின் பிரதிநிதிகள் கலந்து கொண்டனர்.
விளக்கக்காட்சிகளைத் தொடர்ந்து பங்கேற்பாளர்களுடன் கலந்துரையாடல், சுவாரஸ்யமான மற்றும் சமூக-பொருளாதார ரீதியாக பயனுள்ள யோசனைகள் உருவாக்கப்பட்டன.
தொலைதொடர்பு மற்றும் தகவல் தொழில்நுட்ப அமைச்சகம்
நுகர்வோர் இணையதள பாதுகாப்புக்கான விதிமுறைகளை தொலைத்தொடர்பு பொறியியல் மையம் வெளியிட்டுள்ளது
நுகர்வோர் இணையதள உபகரணங்களை பாதுகாக்கும் வகையில், தொடர்பு அமைச்சகத்தின் தொலைத் தொடர்புத் துறையின் கீழ் இயங்கும் தொலைத்தொடர்பு பொறியியல் மையம்  நடத்தை விதிமுறைகளை வெளியிட்டுள்ளது. உலகத்தரம் வாய்ந்த சிறப்பான நடைமுறைகளுக்கு ஏற்ப, இந்த விதிமுறைகள் நுகர்வோர் உபகரணங்களை பாதுகாக்க உதவும்.
இந்த உபகரண உற்பத்தியாளர்கள், சேவை வழங்குவோர், சிஸ்டம் ஒருங்கிணைப்பாளர்கள், செயலி உருவாக்குபவர்கள் போன்றவர்களுக்கு உதவும் வகையில் இது வெளியிடப்பட்டுள்ளது.
2026 ஆம் ஆண்டுக்குள் உலகளவில் 26.4 பில்லியன் ஐஓடி உபகரணங்கள் இருக்கும் என கணிக்கப்பட்டுள்ளது. இதில் சுமார் 20 சதவீதம் செல்லுலார் தொழில்நுட்பமாக இருக்கும்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1787727
பிரதமர் அலுவலகம்
இந்தியாவின் தேசிய குவாண்டம் இயக்கம் குறித்த மத்திய அமைச்சர் டாக்டர் ஜிதேந்திர சிங்கின் கட்டுரையைப் பிரதமர் பகிர்ந்துள்ளார்
இந்தியாவின் தேசிய குவாண்டம் இயக்கம் குறித்த மத்திய அமைச்சர் டாக்டர் ஜிதேந்திர சிங்கின் கட்டுரையைப் பிரதமர் திரு நரேந்திர மோடி பகிர்ந்துள்ளார்
பிரதமர் அலுவலக ட்விட்டரில் கூறியிருப்பதாவது:
“உலகளாவிய குவாண்டம் தொழில்நுட்ப வரைபடத்தில் இந்திய தேசிய குவாண்டம் இயக்கம் எவ்வாறு இடம் பெற்றுள்ளது என்பது பற்றி மத்திய அமைச்சர் டாக்டர் ஜிதேந்திர சிங் விவரிக்கிறார்... அவசியம் வாசிக்கவும்!”
நிதி அமைச்சகம்
ஈரோடு, சென்னையில் 15 இடங்களில் வருமானவரித்துறை சோதனை
தமிழகத்தில் சென்னையிலும், ஈரோட்டிலுமாக 15 இடங்களில் வருமானவரித்துறை அதிகாரிகள் கடந்த 14ஆம் தேதி சோதனைகளை நடத்தினர்.
ஈரோட்டைச் சேர்ந்த ஒரு குழுமம், அரசு ஒப்பந்தப் பணிகளை மேற்கொண்டு வந்தது. கடல் அரிப்பைத் தடுப்பதற்கான தடுப்புகளை அமைக்கும் பணி, பேருந்துப் போக்குவரத்து, திருமண மண்டபங்கள், மசாலா வர்த்தகம் என பல தொழில்களில் இந்தக் குழுமம் ஈடுபட்டுள்ளது.
இந்தக் குழுமம் தனது வருமானத்தை, வருமான வரித்துறையிடம் தெரிவிப்பதில் முறைகேடுகளை செய்து வந்தது. ஒப்பந்தப் பணிகள், பொருள்கள் வாங்குதல் ஆகியவற்றின் செலவை கூடுதலாகக் கணக்கு காட்டியது. பொருள்களை வழங்குவோர், துணை ஒப்பந்தகாரர்களுக்கு கூடுதலாக செலுத்தப்பட்ட பணம் மீண்டும் திரும்பப் பெறப்பட்டுள்ளது.
இதுபோல் ரூ.700 கோடிக்கு கணக்கு காட்டப்படாத பணத்தை ரியல் எஸ்டேட் தொழில் மற்றும் இதர வர்த்தகத்தில் முதலீடு செய்யப்பட்டுள்ளது கண்டுபிடிகப்பட்டது. இதன் மூலம் இதுவரை ரூ.150 கோடி அளவுக்கு கணக்கில் காட்டப்படாத வருவாய் பெற்றதை இந்தக் குழுமத்தின் நிறுவனர் ஒப்புக் கொண்டுள்ளார். சோதனையில் கணக்கில் காட்டப்படாத ரூ.21 கோடி பணம் பறிமுதல் செய்யப்பட்டது. இது தொடர்பாக மேலும் விசாரணை நடக்கிறது.
ரெயில்வே அமைச்சகம்
தனியார் ரயில் திட்டம் குறித்த, விண்ணப்பத்திற்கு முந்தைய மாநாடு, இன்று நடைபெற்றது
தனியார் ரயில் திட்டம் குறித்த, விண்ணப்பத்திற்கு முந்தைய மாநாட்டிற்கு, மத்திய ரயில்வே அமைச்சகம் இன்று ஏற்பாடு செய்திருந்தது. விண்ணப்பதாரராக விருப்பமுள்ளவர்கள் சுமார் 16 பேர் கலந்துகொண்ட இம்மாநாடு பெரும் வரவேற்பைப் பெற்றது.
பயணிகள் ரயில் சேவைகளை இயக்குவதற்கான தனியார் பங்களிப்பிற்காக தேர்ந்தெடுக்கப்பட 12 தகுதிகளுடன் கூடிய விண்ணப்பங்கள் ஆர் எஃப் க்யூ  கோரப்பட்டிருந்தன. தற்போது இயக்கப்படும் ரயில்களுடன் கூடுதலாக 151 நவீன ரயில்கள்  மூலமாக 109 வழித்தட இணை ரயில்களை இயக்குவதும் இதில் அடங்கும்.
இந்திய ரயில்வேயில் பயணிகள் ரயில்களை இயக்க, தனியார் முதலீடு பெற, இதுவே முதல் முயற்சியாகும் இந்தத் திட்டத்திற்கு தனியார் துறை 30,000 கோடி ரூபாய் முதலீடு செய்ய வேண்டியிருக்கும்.
நாட்டு மக்களுக்கு போக்குவரத்து சேவைகள் அதிக அளவில் கிடைப்பதற்கான ஒரு முயற்சியாகும் இது. பயணிகளின் பயண அனுபவத்தை மேம்படுத்துவதற்காக, நவீன தொழில்நுட்பப் போக்குவரத்து சேவைகளை அறிமுகப்படுத்துவதும் இத்திட்டத்தின் நோக்கமாகும்.
ஆர் எஃப்க்யூ, ஆர் எஃப் பி . தகுதி விண்ணப்பம், திட்ட முன்மொழிவு விண்ணப்பம் ஆகிய இரு கட்டங்கள் கொண்ட போட்டி முறை மூலம் தனியார் நிறுவனங்கள் இத்திட்டத்திற்கு தேர்ந்தெடுக்கப்படும்
போட்டி ஏலத்தின் ஒரு பகுதியாக, 21 ஜூலை 2020 அன்று விண்ணப்பத்திற்கு முந்தைய மாநாடு மத்திய ரயில்வே அமைச்சகத்தால் நடத்தப்பட்டது. இதில் 16 பேர் கலந்து கொண்டனர்.
சரக்குகளை ரயில்களில் ஏற்றுவது, ரயில்களில் இருந்து உரிய இடங்களுக்கு எடுத்துச் செல்வது என்பதற்கான கட்டணமான இழுத்துச் செல்வதற்க்காகும் கட்டணம்  குறித்து ரயில்வே அமைச்சகத்திற்கு கேள்விகள் விடுக்கப்பட்டிருந்தன. இந்த கட்டணங்கள் முன்னதாகவே நிர்ணயிக்கப்பட்டு விடும் என்றும், மொத்த சலுகை காலத்திற்கும் கட்டணம் குறித்து குறிப்பிடப்படும் என்றும், இதனால் இந்தக் கட்டணத்தில் நிலையான தன்மை ஏற்படும் என்றும் ரயில்வே அமைச்சகம் பதில் அளித்துள்ளது.
இந்தத் திட்டத்தின் கீழ் உள்ள ரயில்களை தனியார் அமைப்புகள் மொத்தமாக வாங்கிக் கொள்ளலாம் அல்லது குத்தகைக்கு எடுத்துக் கொள்ளலாம் என்று ரயில்வே அமைச்சகம் தெளிவுபடுத்தியுள்ளது. ரயில்களை இயக்குவதில் உள்ள அபாயங்கள் சரியான முறையில் அமைப்புகளுக்கு ஒதுக்கப்படுவது குறித்தும், ரயில்வே அமைச்சகம் தெளிவுபடுத்தியுள்ளது.
விண்ணப்பிக்க விரும்புபவர்களுக்கு ரயில்வே அமைச்சகம் 31 ஜூலை 2020க்குள் எழுத்துபூர்வமான பதிலளிக்கும். விண்ணப்பத்திற்கு முந்தைய இரண்டாவது மாநாடு 12 ஆகஸ்ட் 2020 அன்று நடைபெறும்
நிதி அமைச்சகம்
டிஜிட்டல்  தடயஅறிவியல் ஆய்வுக்கூடம் அமைப்பதற்காக சரக்கு மற்றும் சேவை வரி புலனாய்வு தலைமை இயக்குனரகமும், தேசிய தடயஅறிவியல் பல்கலைக்கழகமும் புரிந்துணர்வு கையெழுத்து
டிஜிட்டல்  தடயஅறிவியல் ஆய்வுக்கூடம் அமைப்பதற்காக சரக்கு மற்றும் சேவை வரி புலனாய்வு தலைமை இயக்குனரகமும், தேசிய தடயஅறிவியல் பல்கலைக்கழகமும் புரிந்துணர்வு ஒப்பந்தம் ஒன்றில் கையெழுத்திட்டுள்ளது. மேலும், இது தொடர்பான அறிவுசார் தகவல்களை பரிமாறிக்கொள்ளவும், மேம்படுத்தப்பட்ட தொழில்நுட்ப தகவல்கள் மற்றும் திறன் மேம்பாடு போன்றவற்றை பரிமாறிக்கொள்ளவும் இந்த ஒப்பந்தம் வழிவகை செய்கிறது.
இந்த ஒப்பந்தத்தில், சரக்கு மற்றும் சேவை வரி புலனாய்வு முதன்மை தலைமை இயக்குநர் சுர்ஜித் புஜபால் மற்றும் தேசிய தடயஅறிவியல் பல்கலைக்கழக துணைவேந்தர் டாக்டர் ஜே எம் வியாஸ் ஆகியோர் கையெழுத்திட்டனர்.
வரி ஏய்ப்பில் ஈடுபடுபவர்கள் குறித்த தகவல்களைப் பெறுவதில் தொழில்நுட்பத்தை மேம்படுத்தவும், அவர்களுக்கு எதிரான நடவடிக்கையை துரிதப்படுத்தவும் அமலாக்கத் துறையினருக்கு தேவைப்படும் புலனாய்வு தகவல்களையும் வழங்கவும் இந்த ஒப்பந்தம் வகை செய்கிறது.
இந்தப் புரிந்துணர்வு ஒப்பந்தத்தின்படி, இரு நிறுவனங்களும் தடயஅறிவியல் புலனாய்வு சம்பந்தமாக ஆராய்ச்சி மற்றும் பயிற்சித் திட்டங்களை இணைந்து மேற்கொள்வதோடு, ஒருவருக்கொருவர் தொழில்நுட்ப உதவிகளை வழங்கவும் ஒப்புக் கொள்ளப்பட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணலாம்: https://pib.gov.in/PressReleasePage.aspx?PRID=1896968
அறிவியல் மற்றும் தொழில்நுட்பத்துறை
டிஎன்ஏ தொழில்நுட்பம்  ஒழுங்குபடுத்துதல் வரைவு மசோதா பரிசீலனையில் உள்ளது: அரசு
மாநிலங்களவையில் கேள்வி ஒன்றுக்கு இன்று எழுத்துப்பூர்வமாக பதிலளித்த மத்திய அறிவியல் மற்றும் தொழில்நுட்பம் இணை அமைச்சரும் ; புவி அறிவியல் இணை அமைச்சரும் ; பிரதமர் அலுவலகம், பணியாளர், பொதுமக்கள் குறைகள், ஓய்வூதியம், அணு சக்தி மற்றும் விண்வெளித்துறை இணை அமைச்சருமான டாக்டர் ஜிதேந்திர சிங் கீழ்காணும் தகவல்களை வழங்கினார்.
நிர்பயா நிதித் திட்டத்தின் கீழ் 23 மாநிலங்கள்/யூனியன் பிரதேசங்களில் டிஎன்ஏ பகுப்பாய்வு, சைபர் தடயவியல் மற்றும் தொடர்புடைய வசதிகளை வலுப்படுத்துவதற்கான திட்டங்களுக்கு உள்துறை அமைச்சகம் ஒப்புதல் அளித்துள்ளது.
அறிவியல் மற்றும் தொழில்நுட்ப அமைச்சகத்தின் உயிரி தொழில்நுட்பத் துறை 'டிஎன்ஏ தொழில்நுட்பம்  ஒழுங்குபடுத்துதல் மசோதாவை உருவாக்கியுள்ளது. டிஎன்ஏ விவரங்களைச் சேமிப்பதற்காக நாடு முழுவதும் டிஎன்ஏ தரவு வங்கிகளை அமைப்பதற்கான ஏற்பாடு பரிசீலனையில் உள்ளதாக வரைவு மசோதாவில் குறிப்பிடப்பட்டுள்ளது.
டிஎன்ஏ அடிப்படையிலான தடயவியல் தொடர்பான வழக்குகளில் தரப்படுத்தலை உறுதி செய்வதற்காக உயிரியல் மற்றும் டிஎன்ஏ-க்கான பணி நடைமுறை கையேடுகளையும், தடயவியல் சேகரிப்புக்கான வழிகாட்டுதல்களையும் தடய அறிவியல் சேவைகள் இயக்குநரகம் வெளியிட்டுள்ளது.
திறன் மேம்பாட்டிற்காக, வழக்கு விசாரணை அதிகாரிகள் மற்றும் மருத்துவ அதிகாரிகளுக்கு பாலியல் வன்கொடுமை வழக்குகளில் தடயவியல் சான்றுகளை சேகரிப்பது மற்றும் பாலியல் வன்கொடுமை சான்று சேகரிப்பு முறையில் உள்ள நிலையான கூறுகள் குறித்து 23,233 புலனாய்வு அதிகாரிகள் பயிற்சி பெற்றுள்ளனர்.
சண்டிகரில் உள்ள மத்திய தடய அறிவியல் ஆய்வகத்தில் உள்துறை அமைச்சகத்தால் அதிநவீன டிஎன்ஏ பகுப்பாய்வு ஆய்வகமும் அமைக்கப்பட்டுள்ளது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1814391
பாதுகாப்பு அமைச்சகம்
வருடாந்தர அடையாளத்தை 2022 ஜுன் 25-க்குள் நிறைவு செய்யுமாறு பாதுகாப்புத்துறை ஓய்வூதியதாரர்கள் கேட்டு கொண்டுள்ளனர்
பாதுகாப்புத்துறை ஓய்வூதியம் பெறுவோர் வருடாந்திர அடையாள சான்றிதழை ஒப்படைப்பதற்கான காலக்கெடுவை பாதுகாப்பு அமைச்சகம் ஜுன் 25-ம் தேதி வரை நீட்டித்து உள்ளது.
மே 25-ம் தேதி வரை பெறப்பட்ட தரவுகளின்படி, பழைய ஓய்வூதிய திட்டத்திலிருந்து புதிய ஓய்வூதிய திட்டத்துக்கு மாறிய 34,636 ஓய்வூதியதாரர்கள் தங்களின் வருடாந்திர அடையாளத்தை, நவம்பர் 2021 வரை இணையதளம் அல்லது வங்கிகள் மூலமாக சமர்ப்பிக்கவில்லை என்று தெரிய வந்துள்ளது.
புதிய ஓய்வூதிய திட்டத்துக்கு மாறிய 58,275 ஓய்வூதியதாரர்களின் வருடாந்தர அடையாள விவரங்களை வங்கிகளால் சரிபார்க்க முடியவில்லை. இதனால், அவர்களுக்கு சிறப்பு விலக்கு அளிக்கப்பட்டது.
ஆண்டு அடையாள, வாழ்க்கை சான்றிதழ் என்பது ஓய்வூதியம் பயனாளர்களுக்கு தொடர்ச்சியாகவும் மற்றும் சரியான நேரத்திலும் கிடைப்பதற்கான சட்டப்பூர்வ நடைமுறையாகும். எனவே, வருடாந்தர அடையாள, வாழ்க்கை சான்றிதழ் சமர்ப்பிப்பதற்கான காலக்கெடு ஜுன் 25-ம் தேதி வரை நீட்டிக்கப்பட்டுள்ளது.
ஆயுஷ்
ஜெய்ப்பூரில் நடந்த 'யோகா பெருவிழா ' நிகழ்ச்சியில் 15,000க்கும் மேற்பட்டோர் கலந்து கொண்டனர்
2023 ஆம் ஆண்டு சர்வதேச யோகா தினத்திற்கு இன்னும் 50 நாட்களே உள்ளதைக் குறிக்கும் வகையில், ஜெய்ப்பூரில் இன்று நடைபெற்ற யோகா பெருவிழாவில் 15 ஆயிரத்திற்கும் மேற்பட்டோர் கலந்து கொண்டனர்.
இந்நிகழ்ச்சியில் ராஜஸ்தான் ஆளுநர் திரு கல்ராஜ் மிஸ்ரா கலந்து கொண்டார். மத்திய ஆயுஷ் மற்றும் துறைமுகங்கள், கப்பல் போக்குவரத்து மற்றும் நீர்வழிகள் துறை அமைச்சர் திரு சர்பானந்த சோனோவால்; மத்திய ஜல் சக்தி அமைச்சர் திரு கஜேந்திர சிங் ஷெகாவத்; மத்திய நாடாளுமன்ற விவகாரங்கள் மற்றும் கலாச்சாரத்துறை இணை அமைச்சர், திரு அர்ஜுன் ராம் மேக்வால்; மத்திய விவசாயம் மற்றும் விவசாயிகள் நலத்துறை இணை அமைச்சர் திரு கைலாஷ் சௌத்ரி; ஆயுஷ், பெண்கள் மற்றும் குழந்தைகள் மேம்பாட்டுத்துறை இணை அமைச்சர், டாக்டர் முன்ஜ்பரா மகேந்திரபாய் கலுபாய் மற்றும் நாடாளுமன்ற உறுப்பினர்கள் கலந்து கொண்டனர்.
விழாவில் பேசிய ராஜஸ்தான் ஆளுநர் திரு கல்ராஜ் மிஸ்ரா, “யோகா மற்றும் ஆயுர்வேதத்திற்கு பல நூற்றாண்டுகள் பழமையான வரலாறு உண்டு. பழமையான புனித நூல்களில் ஒன்றான ரிக் வேதத்தில் யோகா பற்றிய முதல் குறிப்பு இருந்தது. இந்த ஆன்மீக ஒழுக்கம் ஒரு நுட்பமான அறிவியலை அடிப்படையாகக் கொண்டது, இது உடலுக்கும் மனதுக்கும் இடையில் நல்லிணக்கத்தைக் கொண்டுவருவதை நோக்கமாகக் கொண்டுள்ளது. முழு உலகமும் கோவிட்-19 வடிவத்தில் ஒரு கடினமான காலத்தை கடந்து வந்த போது, யோகா மற்றும் ஆயுர்வேதம் தொற்றுநோயைக் கட்டுப்படுத்த உதவியது. யோகாவின் 50வது நாள் கவுண்ட்டவுனின் இந்த பிரம்மாண்டமான நிகழ்வில் கலந்து கொண்டதில் நான் மிகவும் மகிழ்ச்சியடைகிறேன்’’ என்று கூறினார்.
கூட்டத்தில் உரையாற்றிய திரு சர்பானந்த சோனோவால், "இன்று, இந்த வரலாற்று நகரமான ஜெய்ப்பூரில், யோகாவின் செழுமையான பாரம்பரியத்துடன், இந்த யோகா பெருவிழா நிகழ்வை மாபெரும் வெற்றியடையச் செய்துள்ளது. நீங்கள் ஆயிரக்கணக்கானோர் இங்கு சேர்ந்துள்ளீர்கள். இந்த பெருவிழாக்கள் மூலம் நமது முயற்சியானது யோகாவின் செழுமையான பாரம்பரியத்தை நிலைநிறுத்துவதாகும். ஆரோக்கியமான மனதையும் உடலையும் உணர யோகா ஒரு அமுதமாக செயல்படுகிறது என்பது நிரூபிக்கப்பட்டுள்ளது. பிரதமர் மோடி அவர்களின் தொலைநோக்குப் பார்வையால் வழிநடத்தப்பட்டு, யோகா உள்ளிட்ட நமது வளமான பாரம்பரிய மருத்துவ முறையின் உதவியுடன் ஆரோக்கியமான நாட்டைக் கட்டியெழுப்புவதில் நாங்கள் உறுதியாக இருக்கிறோம். இந்த ஆண்டுக்கான ஜி20 மாநாட்டில் இந்தியா தலைமை வகிக்கும் நிலையில், நமது மென் சக்தியை மேலும் மேம்படுத்தும் சிறப்புப் பொறுப்பு நமக்கு உள்ளது’’ என்று கூறினார்.
-----
AD/PKV/KPG
(Visitor Counter : 78
பாதுகாப்பு அமைச்சகம்
இந்திய கடலோரக் காவல்படை 32 பங்களாதேஷ் மீனவர்களை மீட்டது
இந்திய கடலோரக் காவல்படை 32 பங்களாதேஷ் மீனவர்களை இந்திய – பங்களாதேஷ் சர்வதேச எல்லையில் மீட்டது. பங்களாதேஷ் மீனவர்கள் கடந்த ஆகஸ்ட் 19-20 ஆம் தேதிகளில் மேற்கு வங்கம் மற்றும் பங்களாதேஷ் இடையே மீன்பிடிக்கச் சென்றுள்ளனர். அப்போது மோசமான வானிலை காரணமாக ஏற்பட்ட கடல் கொந்தளிப்பில் அவர்கள் சென்ற படகு கவிழ்ந்து விபத்துக்குள்ளானது. இதனால் கடலில் தத்தளித்தவர்களில் 27 மீனவர்களை இந்திய கடலோர காவல் படை கப்பல் ’வரத்’ மீட்டது. 5 பேரை இந்திய மீனவர்கள் மீட்டனர். மீனவர்கள் 32 பேரையும் நல்லெண்ண அடிப்படையில் சர்வதேச எல்லையில், பங்களாதேஷ் கடலோரக் காவல் படை கப்பல் ‘தாஜுதீன்’  மூலம் பங்களாதேஷிற்கு அனுப்பி வைக்கப்பட்டனர். காற்றழுத்த தாழ்வு நிலை உருவாகும் போது உள்ளூர் நிர்வாகத்துடன் இணைந்து கடலோரக் காவல் படை தேவையான நடவடிக்கைகள் எடுத்து வருகிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1853927
(Visitor Counter : 125
சிறப்பு சேவைகள் மற்றும் கட்டுரைகள்
ரூ.2.06 கோடி மதிப்பிலான 4 கிலோ தங்கம் சென்னை விமானநிலைய சுங்கத்துறையால் பறிமுதல். இரண்டு பேர் கைது
ரகசிய தகவலின் அடிப்படையில், வெள்ளியன்று துபாயில் இருந்து வந்த எமிரேட்ஸ் விமானத்தில், ஒரு இருக்கையின் அடியில் மறைத்து வைக்கப்பட்டிருந்த 1448 கிராம் எடை கொண்ட தங்கப்பசை பாக்கெட்டுகள் பறிமுதல் செய்யப்பட்டன. அதிலிருந்து, 1.3 கிலோ எடையுள்ள, ரூ.67.25 லட்சம் மதிப்புள்ள 24 காரட் தங்கம் சுங்கச் சட்டத்தின் கீழ் பறிமுதல் செய்யப்பட்டது.
முன்னதாக, வியாழக்கிழமை அன்று, ரகசிய தகவலின் அடிப்படையில், துபாயில் இருந்து வந்த கடலூரைச் சேர்ந்த சாகுல் அமீது, 39, எஸ்.பி.பட்டணத்தைச் சேர்ந்த முகமது பைசுல், 24, சென்னையைச் சேர்ந்த பர்கத் பாஷா, 36, சேலத்தைச் சேர்ந்த சையது அகமது, 26, பாசி பட்டணத்தைச் சேர்ந்த ஆதம், 41, சென்னையைச் சேர்ந்த சக்லா சர்தார், 55 ஆகிய 6 பயணிகளிடம் விசாரணை நடத்தப்பட்டது. அவர்களைச் சோதனையிட்டதில், மறைத்து எடுத்து வரப்பட்ட 3 கிலோ எடை கொண்ட 19 பாக்கெட் தங்க பசை பண்டல்கள் பறிமுதல் செய்யப்பட்டது. அதிலிருந்து 2.6 கிலோ தங்கம் தேறியது. கைப்பையில் இருந்த ஒரு தங்க சங்கிலி, 100 கிராம் எடையுள்ள தங்கத் தகடு ஆகியவையும் பறிமுதல் செய்யப்பட்டன. ரூ.1.3 கோடி மதிப்புள்ள மொத்தம் 2.7 கிலோ எடை கொண்ட தங்கம் சுங்கச் சட்டம் 1962-ன் படி பறிமுதல் செய்யப்பட்டது. இது தொடர்பாக இரண்டு பேர் கைது செய்யப்பட்டனர்.
மொத்தம் 4 கிலோ எடை கொண்ட ரூ. 2.06 கோடி மதிப்பிலான 24 காரட் சங்கம் சுங்கச்சட்டத்தின்படி பறிமுதல் செய்யப்பட்டதாகவும், மேலும் விசாரணை நடைபெற்று வருவதாகவும், சென்னை சர்வதேச விமான நிலைய சுங்கத்துறை ஆணையர் வெளியிட்டுள்ள செய்திக் குறிப்பில் தெரிவிக்கப்பட்டுள்ளது.
பிரதமர் அலுவலகம்
ஜப்பான் பயணத்தையொட்டி பிரதமர் வெளியிட்டுள்ள அறிக்கை
ஜப்பான் பிரதமர் திரு. பியூமியோ கிஷிடா அழைப்பின் பேரில் மே 23-24 ஆகிய தேதிகளில் நான் ஜப்பானின் டோக்கியோவுக்குச் செல்கிறேன்.
2022 மார்ச்சில், 14வது இந்தியா-ஜப்பான் வருடாந்திர உச்சிமாநாட்டிற்கு வந்திருந்த பிரதமர் கிஷிடாவை வரவேற்றதில் மகிழ்ச்சி அடைந்தேன். எனது டோக்கியோ பயணத்தின் போது, இந்தியா-ஜப்பான் சிறப்பு உறவு மற்றும் உலகளாவிய கூட்டாண்மையை வலுப்படுத்தும் நோக்கத்துடன், எங்கள் உரையாடலை மேலும் முன்னெடுத்துச் செல்வதை நான் எதிர்நோக்குகிறேன்.
ஜப்பானில், நான்கு குவாட் நாடுகளின் தலைவர்கள் குவாட் முன்முயற்சிகளின் முன்னேற்றத்தை மதிப்பாய்வு செய்வதற்கான வாய்ப்பை வழங்கும் குவாட் தலைவர்களின் உச்சி மாநாட்டிலும் நான் நேரில் பங்கேற்கவுள்ளேன். இந்தோ-பசிபிக் பிராந்தியத்தில் ஏற்பட்டுள்ள முன்னேற்றங்கள் மற்றும் பரஸ்பர ஆர்வமுள்ள உலகளாவிய பிரச்சினைகள் பற்றிய கருத்துக்களையும் நாங்கள் பரிமாறிக்கொள்வோம்.
நான் அதிபர் ஜோசப் பைடனுடன் ஒரு இருதரப்பு சந்திப்பை மேற்கொள்ளவுள்ளேன். அங்கு அமெரிக்காவுடனான நமது பன்முக இருதரப்பு உறவுகளை மேலும் பலப்படுத்துவது குறித்து நாங்கள் விவாதிப்போம். பிராந்திய முன்னேற்றங்கள் மற்றும் சமகால உலகப் பிரச்சனைகள் பற்றிய எங்களது உரையாடலைத் தொடர்வோம்.
புதிதாக தேர்ந்தெடுக்கப்பட்ட ஆஸ்திரேலிய பிரதமர் அந்தோனி அல்பானீஸ், குவாட் தலைவர்கள் உச்சி மாநாட்டில் முதல் முறையாக இணைகிறார். அவருடனான இருதரப்பு சந்திப்பை நான் எதிர்பார்க்கிறேன், அப்போது இந்தியா மற்றும் ஆஸ்திரேலியா இடையே விரிவான மூலோபாய கூட்டுறவின் கீழ் பன்முக ஒத்துழைப்பு மற்றும் பரஸ்பர ஆர்வமுள்ள பிராந்திய மற்றும் உலகளாவிய பிரச்சினைகள் குறித்து விவாதிக்கப்படும்.
இந்தியாவிற்கும் ஜப்பானுக்கும் இடையிலான பொருளாதார ஒத்துழைப்பு நமது சிறப்பு மூலோபாய மற்றும் உலகளாவிய கூட்டாண்மையின் ஒரு முக்கிய அம்சமாகும். மார்ச் உச்சிமாநாட்டின் போது, பிரதமர் கிஷிடாவும் நானும் ஜப்பானில் இருந்து இந்தியாவிற்கு அடுத்த ஐந்து ஆண்டுகளில் பொது மற்றும் தனியார் முதலீடு மற்றும் நிதியுதவியில் 5 டிரில்லியன் ஜப்பான் யென் அளவை அடைய எங்கள் விருப்பத்தை அறிவித்தோம். வரவிருக்கும் விஜயத்தின் போது, இந்த நோக்கத்திற்காக, நமது நாடுகளுக்கிடையிலான பொருளாதார தொடர்புகளை மேலும் வலுப்படுத்தும் நோக்கத்துடன் ஜப்பானிய வர்த்தகத் தலைவர்களைச் சந்திப்பேன்.
ஜப்பானில் சுமார் 40,000 இந்தியர்கள் உள்ளனர். ஜப்பானுடனான நமது உறவுகளில் முக்கியமான பங்களிப்பை வழங்கி வரும் அவர்களுடன் தொடர்பு கொள்ள ஆவலுடன் காத்திருக்கிறேன்.
வடகிழக்குப் பகுதி வளர்ச்சி அமைச்சகம்
வடகிழக்கு மண்டல மேம்பாட்டு அமைச்சகப் பணிகள் குறித்த பரிசீலனைக் கூட்டத்திற்கு மத்திய அமைச்சர் டாக்டர். ஜிதேந்திரசிங் தலைமை வகித்தார்
சுமார் 25,000 பேருக்கு வேலைவாய்ப்பு வழங்கும் வகையில், மூங்கில் கூடைகள், அகர்பத்திகள், மூங்கில் கரி ஆகியவற்றைத் தயாரிப்பதற்காக, ஜம்மு, கத்ரா, சம்பா ஆகிய பகுதிகளில், 3 மூங்கில் தொகுப்புகள் அமைக்கப்படும் என்று வடகிழக்கு மண்டல மேம்பாட்டுத் துறை, பிரதமர் அலுவலகம், பணியாளர் நலன், பொதுமக்கள் குறைதீர்ப்பு, ஓய்வூதியம், அணுசக்தி, விண்வெளி ஆகிய துறைகளுக்கான மத்திய இணை அமைச்சர்  டாக்டர்.ஜிதேந்திர சிங் கூறினார். இவை தவிர ஜம்மு காஷ்மீருக்கு அருகே காட்டியில், மூங்கில் தொழிலுக்கான பெரும் பூங்கா ஒன்றும், இந்த மண்டலத்தில் மூங்கில் தொழில்நுட்பப் பயிற்சி மையம் ஒன்றும் அமைக்கப்படும் என்றும், இவற்றுக்காக ஜம்மு-காஷ்மீர் யூனியன் பிரதேச நிர்வாகம் நிலம் ஒதுக்கிய பின், இரண்டு ஆண்டுகளுக்குள் இவை செயல்படும் என்றும் அவர் கூறினார். வடகிழக்கு மண்டல மேம்பாட்டு அமைச்சகத்தின் பரிசீலனைக் கூட்டத்தில் பேசிய அமைச்சர், ஜம்மு-காஷ்மீரில் மூங்கில் துறையில் கட்டமைப்பையும் தொழில்முனைவோர் ஊக்குவிக்கப் படுவதையும் அதிகரிக்க, பல நடவடிக்கைகள் எடுக்கப்பட உள்ளன. இதற்கான புரிந்துணர்வு ஒப்பந்தங்கள் கையெழுத்திடப்பட்ட பின் இனிவரும் நாட்களில் இதற்கு உயர் முன்னுரிமை அளிக்கப்படும் என்றும் டாக்டர் ஜிதேந்திர சிங் கூறினார்.
(Visitor Counter : 191
பாதுகாப்பு அமைச்சகம்
இந்திய ஆயுத படை வீரர்களுக்கு வீரதீர செயல்கள் மற்றும் மகத்தான சேவைகளுக்கான விருதுகள்: குடியரசுத் தலைவர் வழங்கினார்
வீரதீர செயல்களில் ஈடுபட்டவர்களும், அசாத்திய துணிச்சல் கொண்டவர்களும் மற்றும் தனது கடமையில் தீவிர ஈடுபாடு காட்டியவர்களுமான இந்திய ஆயதப் படை வீரர்களுக்கு குடியரசுத் தலைவரும் முப்படைத் தலைவருமான திரு. ராம் நாத் கோவிந்த் மூன்று கீர்த்தி சக்ரா, பதிமூன்று ஷவுர்ய சக்ரா விருதுகளை வழங்கினார். குடியரசுத் தலைவர் மாளிகையில் இன்று நடைபெற்ற கம்பீரமான விழாவில் இந்த விருதுகள் வழங்கப்பட்டது. மேலும், மறைந்த வீரர்களுக்கு இரண்டு கீர்த்தி சக்ரா மற்றும் இரண்டு ஷவுர்ய சக்ரா விருதுகளும் அளிக்கப்பட்டன.
ஆயுதப் படையை சேர்ந்த மூத்த வீரர்களுக்கு பரம் விஷிஷ்ட் சேவா, உத்தம் யுத் சேவா, அதி விஷிஷ்ட் சேவா பதக்கங்களை வழங்கி கவுரவித்தார்.
•••••
(Visitor Counter : 140
சுகாதாரம் மற்றும் குடும்ப நலத்துறை அமைச்சகம்
கொவிட் தொற்று அதிகரிக்கும் மாநிலங்கள் விழிப்புடன், எச்சரிக்கையுடன் இருக்குமாறு மத்திய அரசு கேட்டுக்கொண்டுள்ளது
கடந்த சில வாரங்களாக கொவிட் தொற்று அதிகரிக்கும் மாநிலங்கள் விழிப்புடனும் தொடர்ந்து எச்சரிக்கையுடன் இருக்குமாறு மத்திய அரசு கேட்டுக்கொண்டுள்ளது. கொவிட் தொற்று அதிகரித்து வரும் 14 மாநிலங்களில் நிலவும் சூழ்நிலை குறித்து மத்திய சுகாதாரத்துறை செயலாளர் திரு ராஜேஷ் பூஷன் காணொலி காட்சி வாயிலாக இன்று ஆய்வு செய்தார். இக்கூட்டத்தில் பங்கேற்ற நிதி ஆயோக் உறுப்பினர் டாக்டர் வி கே பால், இம்மாதம் 9ம் தேதி மத்திய சுகாதாரத்துறை அமைச்சகம் வெளியிட்ட திருத்தியமைக்கப்பட்ட கண்காணிப்பு உத்தியை கடைபிடித்து கொவிட் தொற்றை தவிர்க்குமாறு வலியுறுத்தினார். மருத்துவமனையில் அனுமதிக்கப்பட்டிருக்கும் கொவிட் நோயாளிகளின் மருத்துவ தகவல்களை தீவிரமாக கண்காணிக்குமாறு மாநிலங்கள் கேட்டுக்கொள்ளப்பட்டுள்ளன. கொவிட் இரண்டாவது தவணை மற்றும் முன்னெச்சரிக்கை தவணை தடுப்பூசி செலுத்தும் பணிகளில் கவனம் செலுத்துமாறு அறிவுறுத்தப்பட்டது.
தொடர் பரிசோதனை மற்றும் ஆர்டிபிசிஆர் பரிசோதனைகளை அதிகரிக்குமாறு மாநில அரசுகள் கேட்டுக்கொள்ளப்பட்டுள்ளன. குறிப்பாக, பல்வேறு மாநிலங்களில் பண்டிகைகள் கொண்டாடப்படும் நிலையில், கொவிட் தடுப்பு வழிமுறைகளை அமல்படுத்துவதில் மாநில அரசுகள் கவனம் செலுத்த வேண்டும் என்றும் அறிவுறுத்தப்பட்டுள்ளது.
இக்கூட்டத்தில் அசாம், தில்லி, கோவா, குஜராத், ஹரியானா, கர்நாடகா, கேரளா, மஹாராஷ்டிரா, மேகாலயா, மிசோரம், ராஜஸ்தான், தெலங்கானா, உத்தரபிரதேசம் மற்றும் மேற்கு வங்க மாநிலங்களின் தேசிய சுகாதார இயக்கத்தின் இயக்குனர்கள் மற்றும் சுகாதார அமைச்சகத்தின் உயர் அதிகாரிகள் கலந்துகொண்டனர்.
மேலும் விவரங்களுக்கு இந்த ஆங்கில செய்திக்குறிப்பைக் காணவும்: https://pib.gov.in/PressReleasePage.aspx?PRID=1837648
பிரதமர் அலுவலகம்
மகாத்மா காந்தியின் மார்பளவு சிலைக்கு பிரதமர் மரியாதை
ரோம் நகரில் உள்ள பியாசா காந்தி பகுதியில் உள்ள மகாத்மா காந்தியின் மார்பளவு சிலைக்கு பிரதமர் திரு.நரேந்திர மோடி மலர் தூவி மரியாதை செலுத்தினார்.
காந்தி சிலைக்கு மரியாதை செலுத்திய பிறகு அங்கு பெருமளவில் குழுமியிருந்த இந்திய சமுதாயத்தினருக்கும் பிரதமர் வாழ்த்து தெரிவித்தார்.
சுகாதாரம் மற்றும் குடும்ப நலத்துறை அமைச்சகம்
மாநிலங்கள்/யூனியன் பிரதேசங்களுக்கு இதுவரை 16.33 கோடிக்கும் மேற்பட்ட தடுப்பூசி டோஸ்களை மத்திய அரசு இலவசமாக வழங்கியுள்ளது
கொவிட்டுக்கு எதிரான போராட்டத்தில், அரசின் ஐந்து உத்திகளான பரிசோதனை, கண்காணிப்பு, சிகிச்சை, கொவிட் தடுப்பு நடவடிக்கை, தடுப்பூசி ஆகியவற்றில் தடுப்பூசி மிக முக்கியமானது. கொவிட்-19 கட்டுப்பாடு மற்றும் மேலாண்மைக்கு, பல ஆக்கப்பூர்வமான நடவடிக்கைகளை மத்திய அரசு எடுத்துள்ளது.
மத்திய அரசு இன்று காலை 8 மணி வரை, சுமார் 16.33 கோடி தடுப்பூசி டோஸ்களை , மாநிலங்கள்/யூனியன் பிரதேசங்களுக்கு இலவசமாக வழங்கியுள்ளது. இவற்றில் வீணான டோஸ்கள் உட்பட 15,33,56,503 டோஸ்கள் காலியாகிவிட்டன.
ஒரு கோடிக்கும் அதிகமான கொவிட் தடுப்பூசி டோஸ்கள்  மாநிலங்கள்/யூனியன் பிரதேசங்களிடம் இன்னும் உள்ளன.
அடுத்த மூன்று நாட்களில் சுமார் 20 லட்சம்  தடுப்பூசி டோஸ்களை மாநிலங்கள்/யூனியன் பிரதேசங்கள் பெறும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1714999